**André Luiz Moreira** (født 1974), bedre kjent som **André Luiz**, er en brasiliansk tidligere fotballspiller.

André Luiz startet karrieren hos São Paulo i 1993, hvor han som venstrebent spiller raskt etablerte seg på venstresiden av det fremgangsrike laget, enten i forsvar eller på midtbane. Han gjorde seg såpass bemerket for São Paulo at Mário Zagallo, i sin andre kamp som landslagstrener, ga ham hans landslagsdebut for Brasil som innbytter i en vennskapskamp mot Slovakia 22. februar 1995. André Luiz var jevnlig involvert på landslaget de to påfølgende årene, og var i 1996 del av det brasilianske laget som vant bronsemedaljer under sommer-OL i Atlanta.

Corinthians kjøpte ham i 1997. En skade begrenset ham til 14 opptredener for klubben, før han i august samme år ble hentet til spanske Tenerife i Primera División for 1000 millioner pesetas. I Spania opplevde han en klubb preget av hyppige trenerskifter. Treneren som hentet ham, Víctor Fernández, satt ikke lenge i sjefsstolen. André Luiz nøt ikke samme tillit under Artur Jorges ledelse. I 1999 gikk André Luiz tilbake til brasiliansk fotball på utlån til Cruzeiro. Da han returnerte til Tenerife et år senere, var klubben rykket ned. André Luiz tilbragte siste halvdel av 1999/00-sesongen i Segunda División med Tenerife, før han gikk på et års utlån til Corinthians.

2001/02-sesongen var han utlånt til Olympique de Marseille. Han gjorde en god figur hos Marseille, men overgangen ble aldri gjort permanent. I stedet ble han hentet til den franske hovedstaden av Paris Saint-Germain, som betalte Tenerife €6,5 millioner for ham. Fra sin posisjon på venstre side av midtbanen, gjorde han seg ikke spesielt bemerket. Siste halvdel av 2002/03-sesongen var han lite involvert. Da Vahid Halilhodžić overtok som trener etter Luis Fernández, ble ikke André Luiz satset på. Han ble sendt en periode på utlån til Corinthians i 2003, for så å tilbringe en mislykket periode på utlån til Fluminense i 2004, før Paris Saint-Germain så løste ham fra kontrakten.

Sammen med landsmannen Marcelinho Carioca signerte han for korsikanske Ajaccio på sommeren 2004. Der markerte han seg mot sine to tidligere klubber i Ligue 1, med to scorede mål mot Marseille og seiersmålet over Paris Saint-Germain. I april 2006 forlot han Ajaccio, som avslutter sesongen med nedrykk fra den franske toppdivisjonen. På høsten tilbragte han et kort opphold hos Santos, før han i 2007 signerte for Jaguares de Chiapas, hvor han spilte to sesonger i mexikansk fotball. Han avsluttet så karrieren med to skadeforfulgte sesonger i Major League Soccer med San Jose Earthquakes.

Referanser
----------

1. ↑  Cesar Fernández Trujillo (17. august 1997). «El Tenerife ficha al brasileño André». El País. Besøkt 30. september 2022.
2. ↑  «Brasilianer til Paris». VG. 3. mai 2002. Besøkt 10. januar 2022.
3. ↑  «André Luiz e Roger reforçam o Fluminense». Diário do Grande ABC. 20. januar 2004. Besøkt 10. januar 2022.

Eksterne lenker
---------------

* (en) André Luiz Moreira – Olympedia Rediger på Wikidata

* (en) André Luiz Moreira – Sports-Reference (OL-resultater – arkivert) Rediger på Wikidata

* (pt) André Luiz Moreira – Brasils olympiske komité Rediger på Wikidata

* (en) André Luiz Moreira – UEFA Rediger på Wikidata

* (fr) André Luiz Moreira – Ligue de Football Professionnel Rediger på Wikidata

* (en) André Luiz Moreira – Major League Soccer Rediger på Wikidata

* (fr) André Luiz Moreira – LÉquipe Rediger på Wikidata

* (en) André Luiz Moreira – Transfermarkt Rediger på Wikidata

* (en) André Luiz Moreira – national-football-teams.com Rediger på Wikidata

* (en) André Luiz Moreira – FootballDatabase.eu Rediger på Wikidata
* BDfutbol